ส่วนที่ 1

ข้อมูลสรุป (Executive Summary)

บริษัท ยูไนเต็ด เปเปอร์ จำกัด (มหาชน) (“บริษัท”) จดทะเบียนก่อตั้งขึ้นเมื่อวันที่ 15 สิงหาคม
2533 เพื่อดำเนินธุรกิจผลิตและจำหน่ายกระดาษคราฟท์ซึ่งใช้สำหรับอุตสาหกรรมหีบห่อและบรรจุภัณฑ์

บริษัทฯ เริ่มดำเนินการก่อตั้งโรงงานผลิตกระดาษคราฟท์ขึ้น ที่จังหวัดปราจีนบุรีในปี 2537
และเริ่มทำการผลิตเพื่อจำหน่ายได้ในปี 2538 โดยโรงงานของบริษัทฯ มีกำลังการผลิตรวม
110,000 ตันต่อปี

ทั้งนี้ ประเภทของกระดาษคราฟท์ที่บริษัทฯ ผลิตและจำหน่ายนั้นมี 2 ประเภทหลัก ได้แก่ 1)
กระดาษคราฟท์สำหรับทำผิวกล่อง (Kraft Liner Board) และ 2)
กระดาษคราฟท์สำหรับทำลอนลูกฟูก (Corrugating Medium)

เมื่อวันที่ 2 กรกฎาคม 2540
รัฐบาลไทยมีการประกาศเปลี่ยนแปลงระบบอัตราแลกเปลี่ยนของประเทศมาเป็นระบบอัตราแลกเปลี่ยนลอยตัว
ซึ่งมีผลทำให้ค่าเงินบาทมีการอ่อนตัวลงอย่างมากเมื่อเทียบกับเงินตราในสกุลอื่น
การเปลี่ยนแปลงดังกล่าวได้ส่งผลกระทบอย่างมีนัยสำคัญต่อผลการดำเนินงานของบริษัทฯ
เนื่องจากในขณะนั้น บริษัทฯ มียอดเงินกู้ส่วนของเงินต้นที่ยังค้างชำระเป็นสกุลเงินต่างประเทศสูงถึง
29 ล้านเหรียญสหรัฐ บริษัทฯ
จึงได้ดำเนินการเจรจาเพื่อทำสัญญาปรับโครงสร้างหนี้กับเจ้าหนี้ของบริษัทฯ โดย ณ 29 มิถุนายน
2543 บริษัทฯ ได้ทำสัญญาปรับโครงสร้างหนี้กับกลุ่มเจ้าหนี้ ซึ่งประกอบด้วยสถาบันการเงิน 8 แห่ง
และบุคคลธรรมดา 2 กลุ่ม โดยมีระยะเวลาแห่งสัญญา 17 ปี นับตั้งแต่วันทำสัญญา จนถึงวันที่ 30
มิถุนายน 2560 โดยมีเงินต้นและดอกเบี้ยค้างจ่ายตามสัญญาเดิมรวม 1,726.64 ล้านบาท

ต่อมา เมื่อวันที่ 26 ธันวาคม 2546 บริษัทฯ
ได้ทำข้อตกลงครั้งใหม่กับกลุ่มเจ้าหนี้เกี่ยวกับหนี้ตามสัญญาปรับโครงสร้างหนี้
และได้รับความยินยอมให้ชำระหนี้คืนก่อนกำหนดได้ โดยบริษัทฯ
ได้ตกลงทำสัญญาสินเชื่อใหม่กับธนาคาร กรุงศรีอยุธยา จำกัด (มหาชน)
ซึ่งเป็นเจ้าหนี้ข้างมากตามสัญญาปรับโครงสร้างหนี้ วงเงินสินเชื่อใหม่ 1,360 ล้านบาท
โดยมีวัตถุประสงค์เพื่อนำเงินกู้ยืมใหม่มาชำระหนี้ ทั้งนี้ ณ 31 ธันวาคม 2546 บริษัทฯ
ได้กู้เงินตามวงเงินสินเชื่อที่ได้รับจากธนาคารกรุงศรีอยุธยา จำกัด (มหาชน)
และนำเงินดังกล่าวมาชำระยอดหนี้คงค้างทั้งหมดตามสัญญาปรับโครงสร้างหนี้แล้ว ส่งผลให้บริษัทฯ
มีกำไรจากการปรับโครงสร้างหนี้ทั้งสิ้น 296 ล้านบาท อย่างไรก็ดี ต่อมาบริษัทฯ
ได้นำเงินมาชำระคืนเงินกู้ ธนาคารกรุงศรีอยุธยา จำกัด (มหาชน) ทั้งจำนวน เนื่องจากบริษัทฯ
ได้ทำสัญญาเงินกู้ฉบับใหม่กับธนาคารพาณิชย์อีกแห่งหนึ่ง ซึ่งมีอายุสัญญา 9 ปี วงเงิน 1,110
ล้านบาท และมีเงื่อนไขสัญญารวมทั้งอัตราดอกเบี้ยที่ดีกว่าสัญญาเงินกู้ฉบับเดิม

เมื่อวันอังคารที่ 2 มีนาคม 2547 มีมติให้เพิ่มทุนจดทะเบียนของบริษัทฯ อีก 153,400,000 บาท
รวมเป็นทุนจดทะเบียนทั้งสิ้น 650,000,000 บาท โดยออกหุ้นสามัญเพิ่มทุนจำนวน 15,340,000
หุ้น มีมูลค่าที่ตราไว้หุ้นละ 10 บาท
และเสนอขายหุ้นสามัญเพิ่มทุนจำนวนดังกล่าวแก่ประชาชนเป็นครั้งแรก

และวันจันทร์ที่ 1 พฤศจิกายน 2547 มีมติให้เปลี่ยนแปลงมูลค่าที่ตราไว้ของหุ้นสามัญของบริษัทฯ
จากมูลค่าที่ตราไว้หุ้นละ 10 บาท เป็น หุ้นละ 5 บาท
ทำให้จำนวนหุ้นสามัญเพิ่มทุนที่จะออกและเสนอขายแก่ประชาชนในครั้งนี้ มีจำนวนเพิ่มขึ้นเป็น
30,680,000 หุ้น และหุ้นจำนวนดังกล่าวได้เสนอขายต่อประชาชนไปแล้วเมื่อวันที่ 6 ธันวาคม
2547 ในราคาหุ้นละ 9.50 บาท บริษัทฯ
ไดรับเงินจากการเสนอขายหุ้นต่อประชาชนหลังหักค่าใช้จ่ายในการเสนอขาย ประมาณ 280
ล้านบาท

ปัจจุบันบริษัทฯ มีทุนจดทะเบียนและชำระแล้ว จำนวน 650,000,000 บาท

ในปี 2550 บริษัทฯ มีรายได้รวม 1,501.65 ล้านบาท เมื่อเปรียบเทียบกับปี 2549
มีรายได้รวมจำนวน 1,631.03 ล้านบาท ซึ่งลดลง 129.38 ล้านบาท หรือลดลงร้อยละ 7.93
โดยสาเหตุเกิดจากปริมาณการขายที่ลดลง ในส่วนของผลกำไรของปี 2550 บริษัทฯ มีผลกำไรสุทธิ
0.84 ล้านบาท เมื่อเปรียบเทียบกับปี 2549 ซึ่งมีผลกำไรสุทธิ 48.54 ล้านบาท ผลกำไรสุทธิลดลง
47.70 ล้านบาท หรือลดลงร้อยละ 98.28
โดยสาเหตุเกิดจากราคาวัตถุดิบที่สูงขึ้นมากอย่างต่อเนื่อง และปริมาณการขายที่ลดลง
อีกทั้งราคาขายสามารถปรับขึ้นได้เพียงเล็กน้อย